Diari Oficial de la Generalitat Valenciana


Sumari del DOGV 2285, del 09-06-1994 (1994/831663)

ORDRE de 18 de maig de 1994, de la Conselleria de Sanitat i Consum, que regula el Programa de Prevenció de Càncer de Mamella a la Comunitat Valenciana.
-------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1994/05/18/(1)/dof/vci/html**

### Dades del document

Número de DOGV
:   2285

Data del DOGV
:   09-06-1994

Secció del DOGV
:   DISPOSICIONS GENERALS

Número del document
:   1994/831663


Data del document
:   18-05-1994

Organisme emissor
:   Conselleria de Sanitat i Consum

Tipus de document
:   Ordre

Anàlisi jurídica

ORDRE de 18 de maig de 1994, de la Conselleria de Sanitat i Consum, que regula el Programa de Prevenció de Càncer de Mamella a la Comunitat Valenciana. [94/3671]  
Preàmbul  
El càncer de mamella ocupa, a la Comunitat Valenciana, el primer lloc en la incidència i mortalitat tumoral de la dona, amb una tendència clara a augmentar. Per contra els índexs de guariment a llarg termini romanen estacionaris en les darreres dècades, cosa que obliga a intentar de fer un diagnòstic primerenc per a incrementar les possibilitats de guariment.   
Les institucions i autoritats sanitàries, tant nacionals com internacionals, coincideixen a afirmar que el càncer de mamella és un problema de salut la prevenció del qual és prioritària, tant per la seua magnitud i transcendència com per l'eficàcia de les actuals mesures de diagnòstic precoç.  
La Conselleria de Sanitat i Consum va crear el Pla integral de Lluita contra el Càncer a la Comunitat Valenciana (Decret 199/1988) i la seua comissió directiva, en març de 1989, constitueix un grup de treball de diagnòstic precoç a fi de planificar un programa, fonamentalment, de detecció precoç de càncer de mamella, recollint les recomanacions de l'OMS, el programa Europa contra el Càncer de la UE, i els seus comitès d'experts de càncer i el seu grup de treball sobre cribratge (screening) de càncer, i també les línies del Ministeri de Sanitat.  
Sensibilitzada per aquest problema, la Conselleria de Sanitat i Consum, el 1992, engega el Programa de Prevenció contra el Càncer de mamella de la Comunitat Valenciana.  
Les Corts Valencianes, amb la Resolució 116/III, sobre detecció precoç del càncer de mamella, aprovada per la comissió de Sanitat i Consum, en la reunió que va tenir el 14 de juny de 1993, insta el Consell que adopte les mides necessàries per dotar el Servei Valencià de Salut dels mitjans per a programar campanyes de detecció precoç del càncer de mamella per mamografia en dones de 40 anys en endavant.  
En virtut d'això, i a fi d'impulsar la prevenció del càncer de mamella, i a proposta de la Direcció General de Salut Pública,  
ORDENE:  
Article primer  
a) El Programa de Prevenció del Càncer de Mamella tindrà com a fi la reducció de la mortalitat, per aquest tumor a la Comunitat Valenciana.  
b) Dirigeix la detecció precoç a dones asimptomàtiques entre els 45 anys i els 60 anys.   
   
Article segon  
Per aplicar el programa de detecció de càncer de mamella s'haurà de garantir la metodologia següent:  
- Citar sistemàticament, per dur a cap els estudis, a partir dels padrons operacionals.  
- Estudi de les mames, a través d'una mamografia bilateral i exploració clínica selectiva.  
- Estudis amb interval de dos anys.  
- Doble lectura de les mamografies a càrrec d'un especialista de radiologia.  
- En tot moment es garantirà el drenatge a l'atenció especialitzada de les dones amb la sospita o el trobament de malignitat per a confirmar el diagnòstic i el tractament, si fóra necessari en un temps entre 6 i 8 setmanes.  
- Si es confirmara el diagnòstic de tumor, aquest haurà de declarar-se al registre de Tumors de la Comunitat Valenciana.  
Article tercer  
Com a objectiu del programa de detecció de càncer de mamella, adopten els estàndards establerts en els programes nacionals i internacionals:  
- La taxa de participació en els estudis fets en les primeres voltes es situarà entre el 60% i el 70% de les dones citades per primera vegada, i haurà d'existir en successius estudis una continuitat d'almenys un 75% del primer estudi al segon.  
- La taxa de citació per a estudis complementaris a la mamografia no haurà de sobrepassar el 10% de les dones estudiades.  
- La taxa de detecció haurà de situar-se entre 4 i 5 casos per mil dones estudiades.  
- El diagnòstic precoç ha de facilitar la practica de tractaments menys agressius i amb major esperança de guariment.  
- El seguiment de les dones estudiades, amb ajuda del registre de tumors, ha de permetre observar un descens de la mortalitat per càncer de mamella d'almenys un 30%.  
Article quart  
Els casos detectats en el Programa de Prevenció de Càncer de Mamella es declararan al Registre de Tumors de la Comunitat Valenciana, d'acord amb el que preveu l'Ordre 1 d'agost de 1989, de la Conselleria de Sanitat i Consum, que crea el Registre de Tumors de la Comunitat Valenciana.  
Article cinquè  
La Conselleria de Sanitat i Consum, mitjançant la direcció general de Salut Pública, establirà els convenis de col·laboració amb les institucions públiques o privades per a desplegar el Programa de Prevenció de Càncer de Mamella dins del territori autonòmic, sempre que acomplisca els requisits que conté aquesta ordre.  
Article sisè   
Es constitueix la comissió de coordinació del Programa de Prevenció del Càncer de Mamella a la Comunitat Valenciana, depenent de la direcció general de Salut Pública, en el marc del Pla Integral de lluita contra el càncer de la Comunitat Valenciana.  
Article setè  
La comissió de coordinació del Programa de Prevenció de Càncer de Mamella, presidida per la directora general de Salut Pública, estarà integrada per:  
- El director del Pla Integral de Lluita contra el Càncer de la Comunitat Valenciana, com a membre permanent.  
- Dos responsables del Programa de Prevenció de Càncer de Mamella.  
- Un responsable radiològic.  
- Un expert assessor clínic.  
- Un expert assessor de diagnòstic per la imatge.  
- Un expert assessor d'anatomia patològica/citologia.  
- Tots els experts considerats necessaris per a assessorament d'aspectes concrets.  
Seran designats pel conseller de Sanitat i Consum a proposta de la directora general de Salut Pública.  
Article vuitè  
Són funcions de la comissió coordinadora del Programa de Prevenció de Càncer de Mamella:  
a) Definir les línies generals del programa, objectius i metodologia, en el marc del Pla Integral de Lluita contra el Càncer, i aprovar les eventuals modificacions, a fi de garantir un funcionament homogeni de les unitats, que assegure l'equitat i la comparació entre aquestes.  
b) Verificar l'adequació dels recursos materials i humans en funció de l'anàlisi del programa.  
c) Dur a terme el seguiment del programa, mitjançant els informes elaborats pels responsables i experts assessors.  
d) Informar de la situació del programa als respectius organismes i traslladar-los les decisions de la comissió. Elaborar la memòria anual de l'activitat.  
e) Dur a cap l'avaluació global del programa i de les seues repercussions sanitàries i socials.  
f) Definir les línies d'investigació prioritàries en aquest camp i regular la utilització per a fins científics, per part de possibles usuaris, de la informació que genera el programa.  
g) Informar de les propostes d'autorització d'activitats, o instal·lacions sanitàries que es presenten, d'unitat de prevenció del càncer de mamella.  
DISPOSICIÓ FINAL   
Primera  
Facultar la direcció general de Salut Pública i la direcció general del Servei Valencià de Salut per adoptar les mides necessàries per a desplegar aquesta normativa.  
Segona  
Aquesta ordre tindrà efecte des de l'endemà de la seua publicació en el Diari Oficial de la Generalitat Valenciana.  
València, 18 de maig de 1994  
El conseller de Sanitat i Consum,  
JOAQUÍN COLOMER SALA


Còpia Permalink ELI